# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Rheoliadau Cyd-drefniadaeth ar gyfer y Marchnadoedd mewn Cynhyrchion Amaethyddol (Diwygiadau Amrywiol) (Ymadael â’r UE) 2019** |
| **DYDDIAD** | **8 Mawrth 2019** |
| **GAN** | **Rebecca Evans AC, Y Gweinidog Cyllid a’r Trefnydd** |

**Rheoliadau Cyd-drefniadaeth ar gyfer y Marchnadoedd mewn Cynhyrchion Amaethyddol (Diwygiadau Amrywiol) (Ymadael â’r UE) 2019 2019 (“Rheoliadau 2019”)**

**Y gyfraith sy'n cael ei diwygios**

* Rheoliad (EU) Rhif 1308/2013 Senedd Ewrop a’r Cyngor dyddiedig 17 Rhagfyr 2013 sy'n sefydlu cyd-drefniadaeth ar gyfer y marchnadoedd mewn cynhyrchion amaethyddol
* Rheoliad y Cyngor (EU) Rhif 1370/2013 dyddiedig 16 Rhagfyr 2013 sy'n pennu mesurau ar gyfer sefydlu cymhorthion ac ad-daliadau penodol sy'n gysylltiedig â chyd-drefniadaeth ar gyfer y marchnadoedd mewn cynhyrchion amaethyddol
* Rheoliad (EU) Rhif 1144/2014 Cyngor a Senedd Ewrop dyddiedig 22 Hydref 2014 ar ddarparu gwybodaeth a mesurau hyrwyddo sy'n cael eu gweithredu yn y farchnad fewnol ac mewn trydydd gwledydd mewn perthynas â chynhyrchion amaethyddol

**Unrhyw effaith y gall yr OS ei chael ar gymhwysedd deddfwriaethol y Cynulliad a/neu ar gymhwysedd gweithredol Gweinidogion Cymru**

Mae’r Trefniant Cyffredin ar gyfer Marchnadoedd yn bwnc sydd wedi'i ddatganoli yn bennaf.

Mae darpariaeth yn yr OS hwn sy'n galluogi Gweinidogion Cymru i arfer swyddogaethau o ran Cymru yn ddilyffethair ac i Weinidogion Cymru roi cydsyniad i'r Ysgrifennydd Gwladol arfer swyddogaethau o ran Cymru.

Gallai swyddogaethau a drosglwyddir i'r Ysgrifennydd Gwladol i'w harfer ochr yn ochr â chydsyniad Gweinidogion Cymru fod yn gyfystyr â swyddogaethau un o Weinidogion y Goron at ddibenion Atodlen 7B i Ddeddf Llywodraeth Cymru 2006. Mae'n bosibl, felly, y gallai hynny fod yn ystyriaeth berthnasol yng nghyd-destun cymhwysedd y Cynulliad i ddeddfu yn y meysydd hyn yn y dyfodol.

Mae swyddogaethau a drosglwyddir fel eu bod yn arferadwy gan yr Ysgrifennydd Gwladol yn unig neu a drosglwyddir i'r Ysgrifennydd Gwladol ond nad ydynt ond yn arferadwy gyda chysyniad Gweinidog Cymru yn gyfystyr â swyddogaethau un o Weinidogion y Goron at ddibenion Atodlen 7B i Ddeddf Llywodraeth Cymru 2006. Pe bai'r Cynulliad yn cyflwyno Bil yn y dyfodol i geisio dileu neu addasu'r swyddogaethau hyn, gallai hynny olygu y bydd gofyn ymgynghori â Llywodraeth y DU.

**Diben y diwygiadau**

Y Trefniant Cyffredin ar gyfer Marchnadoedd (CMO) yw'r fframwaith ar gyfer mesurau'r farchnad a ddarperir ar eu cyfer o dan y Polisi Amaethyddol Cyffredin (CAP), gan ddarparu'r fframwaith ar gyfer cynlluniau i gynnal y farchnad a sefydlwyd yn yr amrywiol sectorau amaethyddol. Cafodd y Trefniadau Cyffredin ar gyfer Marchnadoedd eu sefydlu fel dull o fodloni amcanion y Polisi Amaethyddol Cyffredin ac yn benodol i sefydlogi marchnadoedd, sicrhau safon byw teg i gynhyrchwyr amaethyddol a chynyddu gweithgarwch amaethyddol. Mae wedi ehangu dros amser i gynnig pecyn sy'n galluogi'r UE i:

* reoli anwadalrwydd yn y marchnadoedd;
* cymell cydweithio a chystadleuaeth rhwng cynhyrchwyr amaethyddol; a
* hwyluso masnach.

Mae Rheoliadau 2019 yn gwneud diwygiadau i ddeddfwriaeth bresennol yr UE sy'n rhan o gyfraith y DU sy'n gysylltiedig â'r Trefniant Cyffredin ar gyfer Marchnadoedd.

Mae Rheoliadau 2019 yn gwneud cywiriadau mewn perthynas â'r meysydd polisi a ganlyn fel y bo'r darpariaethau'n parhau'n weithredadwy ar ôl i'r DU ymadael â'r UE: ymyriadau cyhoeddus a chymorth ar gyfer storio preifat, cynlluniau cymorth, safonau marchnata, sefydliadau cynhyrchwyr, rheolau mewnforio ac allforio a mesurau i'w cymryd mewn argyfyngau. Mae Rheoliadau 2019 hefyd yn gwneud cywiriadau fel y bo modd parhau i weithredu'r darpariaethau sy'n gysylltiedig â darparu gwybodaeth a mesurau hyrwyddo sy’n cael eu gweithredu yn y farchnad fewnol ac mewn trydydd gwledydd mewn perthynas â chynhyrchion amaethyddol.

Ar ôl i'r DU ymadael â'r UE ac o beidio â diwygio’r ddeddfwriaeth uchod gan yr UE, sy'n cael ei dargadw, byddai ynddi ddarpariaethau na fyddai modd eu gweithredu ac a fyddai'n atal cynlluniau i gefnogi'r farchnad o fewn y sector amaethyddol rhag cael eu darparu.

Mae'r Rheoliadau a'r Memorandwm Esboniadol cysylltiedig, sy'n nodi effaith y diwygiadau, i'w gweld yma: https://beta.parliament.uk/work-packages/sRSPoqjf

**Pam y rhoddwyd cydsyniad**

Rhoddwyd cydsyniad i Lywodraeth y DU wneud y cywiriadau hyn o ran, ac ar ran, Cymru am resymau'n ymwneud ag effeithlonrwydd, hwylustod ac oherwydd natur dechnegol y diwygiadau. Mae’r diwygiadau wedi eu hystyried yn llawn; ac nid oes unrhyw wahaniaeth o ran polisi. Diben y diwygiadau hyn yw sicrhau bod y llyfr statud yn parhau i weithio ar ôl i’r DU ymadael â’r UE.